ความเห็นของคณะกรรมการธนาคารเกี่ยวกับระบบการควบคุมภายใน

ธนาคารได้ให้ความสำคัญในการกำหนดให้มีระบบการควบคุมภายในที่มีประสิทธิภาพและประสิทธิผลในการบรรลุวัตถุประสงค์
และเป้าหมายที่กำหนด รวมถึงการดูแลรักษาทรัพย์สิน การป้องกันหรือลดความผิดพลาด
ความเสียหายหรือการทุจริต ความเชื่อถือได้ของรายงานทางการเงิน และการปฏิบัติตามกฎหมาย
ระเบียบ ข้อบังคับ โดยมีคณะกรรมการตรวจสอบเป็นผู้กำกับดูแล ดังนี้

1.  จัดให้มีระบบการควบคุมภายในที่มีประสิทธิผล (Effective Internal Control System)
    ตามมาตรฐานของ The Committee of Sponsoring Organization of the
    Treadway Commission และจัดให้มีการประเมินความมีประสิทธิผลของระบบควบคุมภายใน
    ต้องทำการประเมินระบบการควบคุมภายในทั้งระบบอย่างน้อยปีละครั้ง

2.  ต้องสอบทานหรือทบทวนกับผู้จัดการฝ่ายตรวจสอบ
    เพื่อให้สามารถประเมินถึงระดับความมีประสิทธิภาพ (Efficiency) และประสิทธิผล
    (Effectiveness) ของการดำเนินการโดยรวมของธนาคาร

3.  ต้องรับผิดชอบดูแลให้เกิดการปฏิบัติตามกฎหมาย ข้อบังคับ
    ข้อกำหนดที่มีการบังคับใช้จากทางการหรือหน่วยงานกำกับดูแล (Regulators)
    สำหรับแนวทางในการปฏิบัติงานคณะกรรมการตรวจสอบจะมีการประชุมร่วมกับฝ่ายตรวจสอบ
    และจะนำเสนอ รายละเอียดต่าง ๆ
    ที่ปรากฏเป็นข้อมูลพร้อมเสนอแนะแนวทางแก้ไขในกรณีที่เกิดปัญหาต่าง ๆ
    เพื่อนำเสนอต่อคณะกรรมการธนาคารเป็นวาระในการประชุมคณะกรรมการธนาคารเป็นประจำทุกเดือน
    เพื่อพิจารณาให้ฝ่ายจัดการดำเนินการแก้ไขให้ทันกับ สถานการณ์ต่าง ๆ
    ที่เกิดขึ้นได้อย่างเหมาะสมและเพียงพอ อันเป็นแนวทางที่มุ่งเน้นให้ความสำคัญอย่างต่อเนื่อง
    เพื่อเป็นมาตรฐานของการดำเนินงานต่อไป

ความเห็นของคณะกรรมการตรวจสอบ

ในรอบปี 2544 ที่ผ่านมา
คณะกรรมการตรวจสอบได้รับมอบหมายภารกิจจากคณะกรรมการธนาคารในการส่งเสริมให้มีระบบการควบคุมภายใน
ระบบการบริหารความเสี่ยง และกระบวนการตรวจสอบภายใน ให้มีประสิทธิภาพและประสิทธิผล
ซึ่งส่งผลต่อการประกอบการของธนาคารโดยรวม โดยมีนัยสำคัญ ดังนี้

1.
คณะกรรมการตรวจสอบพยายามสร้างให้เกิดจิตสำนึกและการยอมรับในการนำหลักการบริหารเกี่ยวกับบรรษัทภิบาลที่ดี
(Good Corporate Governance) มาใช้ปฏิบัติงานในธนาคาร ซึ่งได้แก่ การจัดการ ที่โปร่งใส
มีระบบการควบคุมภายในที่รัดกุม และการบริหารความเสี่ยงที่มีประสิทธิภาพ โดยได้รับ
การสนับสนุนอย่างดีจากคณะกรรมการธนาคารและฝ่ายบริหาร

2. พิจารณางบการเงินร่วมกับผู้สอบบัญชีภายนอก (สตง.) รวมถึงประเด็นสำคัญอันอาจกระทบ
ต่อความน่าเชื่อถือได้ของรายงานทางการเงิน ก่อนเสนอคณะกรรมการธนาคาร
และก่อนนำส่งตลาดหลักทรัพย์แห่งประเทศไทย
ตลอดจนดูแลให้มีการเปิดเผยข้อมูลทางการเงินและการดำเนินงานของธนาคารให้ตรง
ตามข้อเท็จจริงที่เพียงพอแก่ผู้มีผลประโยชน์ร่วม

3.
สนับสนุนและให้ความเห็นชอบกฎบัตรของฝ่ายตรวจสอบและจรรยาบรรณของพนักงานตรวจสอบเพื่อให้ผู้ปฏิบัติงานทุกระดับมีความเข้าใจเกี่ยวกับวัตถุประสงค์
ขอบเขต อำนาจหน้าที่ และความรับผิดชอบของฝ่ายตรวจสอบ

4. กำกับให้ฝ่ายตรวจสอบ ทำการตรวจสอบความมีประสิทธิภาพ และประสิทธิผลของกิจกรรมต่าง ๆ
ในธนาคาร รวมถึงบริษัทในเครือบนฐานความเสี่ยง
และนำเทคโนโลยีสารสนเทศมาช่วยในการตรวจสอบ

5. รับผิดชอบให้เกิดการปฏิบัติตามกฎหมาย ข้อบังคับ ข้อกำหนดที่มีการบังคับใช้จากทางราชการ
หรือองค์กรกำกับดูแล (ธนาคารแห่งประเทศไทย)
รวมทั้งกำกับฝ่ายตรวจสอบให้มีการตรวจสอบติดตาม
หน่วยงานและสาขาของธนาคารให้มีการปฏิบัติตามข้อสังเกต
และข้อเสนอแนะของธนาคารแห่งประเทศไทย

6. กำกับดูแลให้ฝ่ายตรวจสอบทำการตรวจสอบสาขาของธนาคารในต่างประเทศให้ปฏิบัติตาม
กฎระเบียบของประเทศนั้น ๆ

7. ฝ่ายตรวจสอบทำการตรวจสอบบริษัทในเครือของธนาคารครบถ้วน พร้อมเสนอแนวทางแก้ไข
ให้ฝ่ายจัดการทราบ

8. สอบทานการปฏิบัติตามนโยบายกฎระเบียบ
ข้อบังคับมติคณะรัฐมนตรีและกฎหมายที่เกี่ยวข้องกับธนาคาร
โดยกำหนดเงื่อนไขและขั้นตอนอย่างยุติธรรม และโปร่งใส

คณะกรรมการตรวจสอบเชื่อมั่นว่า สิ่งที่ได้ปฏิบัติดังกล่าวข้างต้นมีส่วนผลักดันให้ธนาคารกรุงไทย
จำกัด (มหาชน) เป็นธนาคารที่มีระบบการบริหารจัดการที่ดี ตามหลักบรรษัทภิบาลที่ดี
มีความโปร่งใสในการดำเนินงานและตรวจสอบได้ รักษาผลประโยชน์ของผู้มีส่วนเกี่ยวข้องทุกฝ่าย
และมีมาตรฐานสากลมีระบบ การควบคุมภายใน และการบริหารความเสี่ยงที่ดี